स्वास्थ्य एवं परिवार कल्याण मंत्रालय
सार्वजनिक स्वास्थ्य पर भारत-अमेरिका वार्ता
डॉ. हर्ष वर्धन ने अपने अमेरिकी समकक्ष श्री ज़ेवियर बेसेरा को कार्यभार ग्रहण करने पर बधाई दी
दोनों देशों ने कोविड-19 के खिलाफ साथ मिलकर लड़ने और दुनिया को इस महामारी से बचाने की शपथ ली
“सार्वजनिक स्वास्थ्य के क्षेत्र में दोनों देशों ने मज़बूत रिश्ते बनाए हैं, जिससे कोविड-19 महामारी के इस कठिन समय में सहयोग और समर्थन को बढ़ावा मिलेगा”
केन्द्रीय स्वास्थ्य एवं परिवार कल्याण मंत्री डॉ. हर्ष वर्धन ने शुक्रवार को अमरीका के स्वास्थ्य एवं मानव सेवा मंत्री श्री ज़ेवियर बेसेरा के साथ डिजिटल माध्यम से चर्चा की।
कार्यक्रम की शुरुआत में डॉ. हर्ष वर्धन ने अमेरिका के स्वास्थ्य एवं मानव सेवा मंत्री का कार्यभार ग्रहण करने पर श्री बेसेरा को बधाई दी। उन्होंने द्विपक्षीय सहयोग के क्षेत्र में मिलकर काम करने और कोविड-19 महामारी की वजह से दुनिया के सामने मौजूद चुनौती का समाधान निकालने की दिशा में औपचारिक वार्ता की शुरुआत करने के लिए श्री बेसेरा को धन्यवाद भी दिया।
श्री बेसेरा द्वारा रखे गए प्रस्तावों पर सहमति व्यक्त करते हुए, डॉ. हर्ष वर्धन ने कहा, “सार्वजनिक स्वास्थ्य के क्षेत्र में दोनों देशों ने मज़बूत रिश्ते बनाए हैं, जिससे कोविड -19 महामारी के इस कठिन समय में सहयोग और समर्थन को बढ़ावा मिलेगा।”
उन्होंने यह भी कहा कि, “यह बेहद खुशी की बात है कि हमारे बीच जो भी वार्ता और समझौते हुए हैं, उनका सकारात्मक प्रभाव स्वास्थ्य के क्षेत्र में सहयोग और कोविड महामारी के खिलाफ जंग में व्यावहारिक रूप से दिखने लगा है। हम अमेरिका द्वारा भेजी गई चिकित्सा सहायता की सराहना करते हैं और इस मदद के लिए उनका आभार व्यक्त करते हैं।”
जाने-माने सार्वजनिक स्वास्थ्य विशेषज्ञों की देखरेख में कोविड-19 पर बने राष्ट्रीय कार्य बल के अंतर्गत कोविड के खिलाफ भारत के प्रो-एक्टिव, अग्रिम और बेहतरीन दृष्टिकोण के बारे में बताते हुए, स्वास्थ्य मंत्री डॉ. हर्ष वर्धन ने अपने समकक्ष को कोविड से निपटने की दिशा में भारत के प्रयासों की भी जानकारी दी। उन्होंने बताया कि “जनवरी, 2020 में कोविड परीक्षण के लिए उपलब्ध एक प्रयोगशाला की तुलना में अब हम कोविड वायरस के परीक्षण के लिए लगभग 2500 प्रयोगशालाओं के साथ परीक्षण के बुनियादी ढांचे को लगातार बढ़ा रहे हैं। हमने आइसोलेशन बेड के मामले में 151 गुना और आईसीयू बेड के क्षेत्र में 35 गुना वृद्धि की है। मेडिकल ऑक्सीजन की निर्बाध आपूर्ति सुनिश्चित करने के लिए भारत के विभिन्न क्षेत्रों में चिन्हित किए गए अस्पतालों में ऑक्सीजन प्लांट लगाए जा रहे हैं। साथ ही ऑक्सीजन की मांग को पूरा करने के लिए ऑक्सीजन उत्पादन को बड़े स्तर पर बढ़ाया गया है। भारत में टीकाकरण को बढ़ावा देने के लिए को-विन 2.0 नाम से एक विशेष डिजिटल प्लेटफॉर्म डिजाइन किया गया है।”
कोविड-19 के खिलाफ साथ मिलकर लड़ने और दुनिया को इस महामारी से बचाने की शपथ लेते हुए डॉ. हर्ष वर्धन ने कहा, “दोनों देशों के बीच साझेदारी को हम एकसाथ मिलकर आगे ले जाएँगे, विशेषरूप से इस महामारी के दौर में, जब वैश्विक स्तर पर स्वास्थ्य सेवाएं और संबंधित प्रणाली कठिनाइयों का सामना कर रहे हैं, और स्थानीय, क्षेत्रीय, राष्ट्रीय तथा अंतरराष्ट्रीय स्तर पर सहयोग के माध्यम से इन चुनौतियों से निपटने की कोशिश कर रहे हैं।”
श्री बेसेरा ने कोविड-19 की वजह से अमेरिका में आए संकट को याद किया और कोविड के खिलाफ इस जंग में भारत के लोगों को हो रही परेशानी के प्रति अपनी सहानूभूति जताई। उन्होंने आश्वासन दिया कि अमेरिका के राष्ट्रपति बाइडेन कोविड-19 के खिलाफ इस लड़ाई में साथ मिलकर काम करने और सहयोग करने के लिए प्रतिबद्ध हैं।
इस बैठक में भारत में संयुक्त सचिव  श्री लव अग्रवाल, सेंटर फॉर डिज़ीज़ कंट्रोल एंड प्रिवेंशन एंड एडमिनिस्ट्रेटर, एजेंसी फॉर टॉक्सिक सबस्टेंसिस एंड डिज़ीज़ रजिस्ट्री, अमेरिका के निदेशक डॉ. रॉशेले पॉल वैलेंस्की, ग्लोबल हैल्थ काउंसिल के निदेशक और राष्ट्रपति जॉ बाइडेन के कोविड-19 सलाहकार बोर्ड, अमेरिका के सदस्य डॉ. लॉयस पेस, काउंसिलर टू द हैल्थ सेक्रेटरी, अमेरिकी सुश्री साराह डेस्पेरेस, भारत में अमेरिका के स्वास्थ्य मामलों को देख रहे डॉ. प्रीथा राजारमन भी उपस्थित थे।